SKRIFTLIG FORESPØRGSEL E-3695/00

af Torben Lund (PSE) til Kommissionen

(29. november 2000)

Om: Bifangst af marsvin handlingsplan

Der er i USA udarbejdet en Harbour porpoise take reduction plan, som er fremsendt Kommissionen i forbindelse med behandlingen af Case P/99/4288/DK.

Vil Kommissionen oplyse, hvilke konkrete tiltag der som følge af denne handlingsplan er iværksat i USA, samt om tilsvarende tiltag kunne være relevante i EU?

Vil Kommissionen overveje udarbejdelsen af en EU-handlingsplan til nedbringelse af bifangsten af marsvin i europæisk fiskeri?

Svar afgivet på Kommissionens vegne af Franz Fischler

(25. januar 2001)

USA har i henhold til loven om beskyttelse af havpattedyr udarbejdet en plan om at mindske fangsten af marsvin. Planen omfatter en række integrerede foranstaltninger, som tager sigte på dels at opnå nogle tekniske og adfærdsmæssige ændringer i anvendelsen af visse fiskeredskaber (bl.a. hildingsgarn), dels at øge samarbejdet blandt fiskere, miljøorganisationer, videnskabsfolk og offentlige myndigheder gennem oprettelse af fangstreduktionshold. Med hensyn til anvendelsen af overvågningsordninger gøres det ærede medlem opmærksom på, at med visse undtagelser (Organisationen for Fiskeriet i Det Nordvestlige Atlanterhav (NAFO), Den Interamerikanske Kommission for Tropisk Tunfisk (IATTC), Den Internationale Kommission for Bevarelse af Tunfiskebestanden i Atlanterhavet (ICCAT)) er det ikke muligt for Kommissionen at kræve, at observatører skal have adgang til medlemsstaternes fiskefartøjer, da den ikke ud over Rådets direktiv 92/43/EØF af 21. maj 1992 om bevaring af naturtyper og vilde dyr og planter (habitats-direktivet)(1) har noget retsgrundlag at henvise til.

I det omfang bifangsterne af marsvin skyldes EU-fiskere, vil Kommissionen forsøge at finde en løsning på problemet. Den vil i planlægningen af de nødvendige politiske foranstaltninger tage behørigt hensyn til de omfattende videnskabelige resultater og udtalelser fra Kommissionens eget rådgivende organ vedrørende videnskabelige spørgsmål (Den Videnskabelige, Tekniske og Økonomiske Komité for Fiskeri (STECF)) og fra Det Internationale Havundersøgelsesråd (ICES). Der vil også blive taget hensyn til anbefalinger fra regionale fiskeriorganisationer, som Fællesskabet er en del af (Organisationen for Fiskeriet i Det Nordvestlige Atlanterhav (NAFO), konventionen om fiskeriet i Det Nordøstlige Atlanterhav (NEAFC), Den Internationale Østersøfiskerikommission (IBSFC), international konvention om bevarelse af tunfiskebestanden i Atlanterhavet (ICCAT), Det Almindelige Råd for Fiskeriet i Middelhavet (GFCM)).

Kommissionen har i denne forbindelse anmodet Den Videnskabelige, Tekniske og Økonomiske Komité for Fiskeri om at indkalde et møde i 2001 om bifangster af mindre hvaler. Kommissionen har desuden henvendt sig til ICES for i løbet af 2001 og så hurtigt som muligt at få forelagt følgende oplysninger og udtalelser: en oversigt over, hvilke former for fiskeri der har væsentlig betydning for mindre hvaler, en oversigt over, hvilke andre kilder der er til dødeligheden blandt mindre hvaler, en vurdering af, hvilken risiko fiskeriet udgør for bestemte bestande, og forslag til, hvilke hjælpeforanstaltninger der vil kunne reducere virkningen af fiskeriet.

Inden det eventuelt overvejes at vedtage en ny lovgivning satser Kommissionen på fuldstændig gennemførelse af de eksisterende EF-bestemmelser. Det er vigtigt at understrege, at medlemsstaterne har pligt til at indføre en omfattende beskyttelsesordning, der sikrer gunstige forhold for opretholdelsen af bestanden af alle hvalarter. Endelig er marsvin med i bilag II til habitatsdirektivet, og medlemsstaterne har pligt til at udpege områder, der kan indgå i det økologiske net Natura 2000. Medlemsstaterne bør desuden efterkomme kravene i artikel 11 og 12, stk. 4, i habitatsdirektivet vedrørende overvågning og tilsyn med de fiskeriaktiviteter, hvor der forekommer bifangster af hvaler. Medlemsstaterne har det retlige ansvar for, at disse bestemmelser gennemføres og overholdes.

(1) EFT L 206 af 22.7.1992.